એક સંબંધીએ કહ્યું: કોઇ કોઇ વાર અત્યંત ક્રોધ મારા મગજનો કબજો લઇ લે છે ત્યારે મારાથી કેટલુંક એવું બોલાઇ જાય છે કે મન સહેજ શાંત પડતાં જ મારા પસ્તાવાનો કોઇ પાર રહેતો નથી, જેના પર મારો ક્રોધ વાવાઝોડાની જેમ વરસી પડ્યો હોય તે મારા આવા વર્તનથી અવાક્‌ થઇ જાય છે અને રીતસર અબોલા જેવી સ્થિતિ ઊભી થાય છે, પછી તો કોણ કોને બોલાવે-કોણ થીજી ગયેલા સંવાદને ફરી ઓગાળે તેની વિટંબણા બંને પક્ષે જન્મ લે છે. મને એવો પ્રશ્ન થાય છે કે આટલો બધો ઉગ્ર ક્રોધ પેદા થવાનું કારણ શું હશે? એના મૂળમાં કંઇક ઊંડો અસંતોષ હશે કે ઊંડો અણગમો હશે કે પછી કંઇક ઊંડો તિરસ્કાર તેના મૂળમાં હશે? એવું બની શકે કે જેને શબ્દોમાં વ્યક્ત કરી ના શકીએ તેવી કોઇક અપેક્ષા મનમાં હશે.